༄༅།  ། གསང་བའི་སྙིང་པོ་དེ་ཁོ་ན་ཉིད་ངེས་པའི་རྒྱུད་ཕྱི་མ་བཞུགས།  ༄༅།  ། དེ་ནས་ཕྱོགས་བཅུའི་དུས་བཞིའི་བཅོམ་ལྡན་འདས་དེ་བཞིན་གཤེགས་པ་འཁོར་དང་བཅས་པ་མ་ལུས་པ་ཐམས་ཅད་ཀྱིས།  བཅོམ་ལྡན་འདས་རབ་ཏུ་དགྱེས་པ་བདེ་བ་ཆེན་པོ་ཀུན་ཏུ་བཟང་པོ་ལ་གསོལ་བ་བཏབ་པ།  གསང་བའི་སྙིང་པོ་ཞེས་གསུངས་གང་།  ། དེ་ཉིད་རྣམ་ངེས་ཇི་ལྟ་བུ།  ། འདི་ལ་རྗོད་བྱེད་གྱུར་པ་གང་།  ། འདི་ཡི་དགོས་པའང་ཅི་ཞིག་ཡིན༑ ༑ འདི་བཤད་པ་རྣམས་ཇི་ལྟར་འབྲེལ།  ། རྗོད་པར་བྱེད་པ་གང་ལ་བརྗོད།  ། ཅི་ཡིས་རྒྱུད་ཅེས་བྱ་བར་བཤད།  ། འདི་དག་གི་ནི་བསྡུས་དོན་གང་།  ། ཞེས་ན་ཀུན་ཏུ་བཟང་པོའི་མཚན།  ། ཞི་བའི་དཀྱིལ་འཁོར་ཡང་ཅི་ལགས།  ། ཁྲོ་བོའི་དཀྱིལ་འཁོར་ཞེས་བྱ་གང་།  ། ཡི་གེའི་དཀྱིལ་འཁོར་གྱུར་པ་གང་༑ ༑ དབང་བསྐུར་བ་ནི་དུ་ཞིག་གསུང་།  ། དབང་བསྐུར་བ་ཡི་དོན་ཡང་ཅི།  ། ཅི་ཕྱིར་ཏིང་ངེ་འཛིན་དུ་བརྗོད།  ། བླ་མ་སློབ་མ་ཇི་འདྲ་ལགས།  ། རེ་ཞིག་དེ་ཁོ་ན་ཉིད་ཅི།  ། ཅི་ལས་ཀུན་རྫོབ་ཏུ་ནི་བརྗོད༑ ༑ དམ་ཚིག་སྡོམ་པ་དེ་ནི་ཅི།  ། ཅི་ཕྱིར་དེ་བཞིན་གཤེགས་པར་འགྱུར།  ། དེ་བཞིན་གཤེགས་པ་དུ་ཞིག་བཤད།  ། དེ་བཞིན་རིགས་ནི་རྣམ་པ་དུ།  ། མཆོད་པ་རྣམས་ཀྱང་ཅི་འདྲ་བཤད༑ ༑ ཁྲུས་དང་སྦྱིན་སྲེག་ཇི་ལྟ་བུ།  ། དེ་བཞིན་ཉིད་དབྱིངས་ཀྱང་ཅི་འགྱུར།  ། སྐྱེ་བོ་ཇི་ལྟར་བཅིངས་པ་དང་།  ། ཇི་ལྟར་བུར་ན་གྲོལ་བར་བཤད།  ། ཅི་ཞིག་ལས་ནི་གྲོལ་བ་ལགས།  ། སུ་ཞིག་ཅི་ཡིས་འཁོར་བར་འགྱུར།  །  ཅི་ལས་དེ་རྣམས་འཁོར་བར་གནས།  ། ཕུང་པོ་སྐྱེ་མཆེད་ཁམས་རྣམས་དུ༑ ༑ དེ་རྣམས་ཅི་ཡང་བདག་ཉིད་ཀྱི།  ། གང་ལ་བདུད་རྩི་ལྔ་རུ་བརྗོད།  ། སྒྲོན་མ་ལྔ་པོའང་གང་དང་གང་༑ ༑ དེ་དག་ཀྱང་ནི་ཇི་ལྟར་བཟའ།  ། རྒྱུ་ཅི་ཞིག་གིས་གྲུབ་པ་ལགས།  ། སྣ་ཚོགས་ཚུལ་འབྱུང་དེ་ཅི་ལས།  ། གསང་སྔགས་ངེས་པར་ཅི་ལས་འགྱུར།  ། བསྐྱེད་པའི་རིམ་པ་ཅི་ཞིག་ཡིན༑ ༑ རྫོགས་པའི་རིམ་པའང་གང་ཞིག་ལགས།  ། བསྙེན་པ་ལ་སོགས་བཞི་པོ་གང་།  ། སྐད་ཅིག་དང་ནི་དགའ་བ་རུ།  ། ཐིག་ལེ་ནཱ་དའང་གང་ཅི་ཞིག་ཅི།  །  རྡོ་རྗེ་པདྨ་ཅི་ལ་བརྗོད།  ། ཕྱག་རྒྱ་ཅི་ཞིག་རྣམ་པའང་དུ།  ། ཕྱི་ནི་ཅི་ཞིག་གནང་རེ་ཅེ།  ། གསང་དང་དེ་ཡི་བླ་མའང་ཅི།  ། ཆགས་བཅས་ཆགས་དང་བྲལ་རྣམས་ཀྱི།  ། ཕྱག་རྒྱའི་སྦྱོར་བ་ཇི་ལྟར་ལགས།  ། བྱང་ཆུབ་སེམས་ཀྱང་ཇི་ལྟར་སྙམ༑ ༑ ཡང་ན་སྲོག་ཀྱང་ཇི་ལྟ་བུ།  ། སྦྱོར་བ་གང་གིས་གྱེན་དུ་འཕོ།  ། གང་གི་དུས་ནི་འཕོ་བ་ལགས༑ ༑ དུས་སོ་ཞེས་ནི་གང་ལ་བརྗོད།  ། ཅི་ཡི་འཇིག་རྟེན་དངོས་གྲུབ་ནི།  ། ཕྲ་སོགས་རལ་གྲི་ལ་སོགས་ལགས།  ། ཇི་ལྟར་འཇིག་རྟེན་འདས་པར་འགྱུར།  ། བདེ་ཆེན་ཕྱག་རྒྱ་ཆེན་པོ་ཡང་།  ། ཅི་ཞིག་ལ་ནི་བརྗོད་པར་བྱ།  ། དོར་བྱ་ཅི་ཞིག་བླང་བྱ་གང་།  ། གནོད་སྦྱིན་ལ་སོགས་ཇི་ལྟར་འདུལ།  ། གང་གི་རོ་ལངས་སློང་བ་དང་།  ། སུ་ཞིག་གསད་པར་བྱ་བ་ཡིན།  ། ཤ་ལ་སོགས་པས་ཇི་ལྟར་བཟའ༑ ༑ འཁོར་བཞི་པོ་རྣམས་གང་ཞིག་ལགས།  ། ཚོགས་ཀྱི་འཁོར་ལོ་ཅི་འདྲ་དང་།  ། རྣལ་འབྱོར་མ་རྣམས་ཅི་འདྲ་ཞིང་།  ། དེར་ནི་དཔའ་བོའང་ཅི་འདྲ་དང་།  ། དེ་རུ་བརྡའ་ཡང་གང་འདྲ་ཞིག༑ འདིར་ནི་རྣལ་འབྱོར་ཅི་འདྲར་འགྱུར།  ། དེ་བཞིན་སེམས་ཀྱི་རྒྱལ་ཅི་འདྲ།  ། གང་གིས་དམ་ཚིག་ཉམས་འགྱུར་ཞིང་།  ། སློང་བའི་དམ་ཚིག་ཇི་ལྟ་བུ།  ། ཇི་ལྟར་དེ་ལ་ནན་ཏན་དང་།  ། བཟླས་པའི་རྣམ་པའང་དུ་ཞིག་མཆིས།  ། བདུད་རྣམས་ཅི་ཞིག་གང་གིས་གཞོམ།  ། དགེ་བའང་ཅི་ཞིག་རྣམ་པ་དུ།  ། མི་དགེའི་ཅི་ཞིག་རྣམ་པ་དུ།  ། ས་དང་ཕ་རོལ་ཕྱིན་རྣམས་གང་།  ། ཅི་ལྟར་འདི་རྣམས་སངས་རྒྱས་ཆོས།  ། རྣམ་དག་རྣམ་པ་ཅི་འདྲ་ཞིག། དཀྱིལ་འཁོར་རྣམ་པ་དུ་རྒྱུ་གསུང་།  ། དེ་བཞིན་ལས་ནི་རབ་འབྱམས་ཅི།  ། དཀོན་མཆོག་གསུམ་ཞེས་བྱ་བ་གང་།  ། གང་གིས་ཇི་ལྟར་སྐྱོབ་པ་ལགས༑ ༑ སྒྲུབ་པ་པོ་ནི་ཅི་འདྲ་ཞིག། འདིར་ནི་ཇི་ལྟར་གཏོར་མ་སྦྱིན།  ། ཕྱ་རྒྱ་དང་ནི་རྒྱན་ཡང་གང་༑ ༑ གཡས་བརྐྱང་དེ་ལས་གཞན་པའང་ཅི།  ། ཅི་ཞིག་ཅི་ལྟར་བྱང་ཆུབ་ཕྱོགས།  ། རྒྱུ་ཅི་དག་གིས་དེ་རུ་འགྱུར།  ། སྐྱེ་གནས་ཅི་ཞིག་སྐྱེ་གནས་དུ།  ། ཕུན་སུམ་ཚོགས་པ་ལྔ་པོའང་ཅི།  ། ཕུང་རྣམས་ཟག་པར་བཅས་ཀྱང་རྩིས།  ། ཇི་ལྟར་ཡེ་ཤེས་ལྷ་རུ་འགྱུར།  ། གང་གི་ཅི་ཞིག་ཟག་པ་དང་།  ། གང་ཚེ་གང་རྣམ་ཟག་པ་ཟད།  ། ཅི་འདྲ་ཞིག་ལ་མ་རིག་བརྗོད།  ། དེ་བཞིན་རིག་པའང་ཅི་འདྲ་ལགས༑ ༑ དུས་ཐུང་བ་ལ་ཇི་ལྟར་གྲོལ།  ། དུས་རིང་ལས་ཀྱང་ཇི་ལྟ་བུ།  ། བསོད་ནམས་སྡིག་པ་ཇི་ལྟར་འགྱུར༑ ༑ སྐུ་ཡི་རྣམ་པའང་དུ་ཞིག་མཆིས།  ། བརྗོད་པ་ཅི་ཞིག་མཆོད་པའང་ཅི།  ། གཞན་ཡང་འདུག་སྟངས་དག་ཀྱང་གང་།  ། རབ་ཏུ་གནས་པ་ཅི་འདྲར་བརྗོད།  ། རང་གཞིན་ཡང་ན་གཞན་ཡང་རུང་༑ ༑ འོང་བ་ཇི་ལྟ་བུ་ལ་བཤད།  ། འགྲོ་བར་གྱུར་པ་ཇི་ལྟ་བུ།  ། སྲོག་ཆགས་རྣམས་ཀྱི་རྣམ་རྟོག་ཅི༑ ༑ རྨི་ལམ་ལ་སོགས་ཇི་ལྟར་མཐོང་།  ། སྙིང་རྗེ་དེ་ཡང་ཅི་འདྲ་ལགས། ། གང་ལ་དགོངས་པའི་རྣམ་པ་དུ།  ། སངས་རྒྱས་བྱང་ཆུ་སེམས་དཔའ་རྣམས། ། སྣ་ཚོགས་གང་ལས་རྣམ་པར་སྤྲོས། །  དེ་ལྟར་བཤད་བྱ་མ་ལུས་རྣམས།  ། ཀུན་མཁྱེན་ཐུགས་རྗེའི་རང་བཞིན་ཅན།  ། གང་གི་ཐེ་ཚོམ་ཀུན་མེད་པ།  ། སྲིད་པ་གསུམ་ན་རྣམ་པར་རྒྱུ།  ། ཞེས་དཔལ་གསང་བའི་སྙིང་པོ་དེ་ཁོ་ན་ཉིད་རྣམ་པར་ངེས་པའི་རྒྱུད་ཆེན་པོ་ལས་དྲི་བ་བསྟན་པ་ཞེས་བྱ་བའི་ལེའུ་སྟེ་ཉི་ཤུ་རྩ་གསུམ་པའོ། །  ། །  དེ་ནས་བཅོམ་ལྡན་འདས་ཀུན་ཏུ་བཟང་པོས།  དེ་བཞིན་བཤེགས་པ་རྣམས་ལ་བཀའ་སྩལ་པ། ལེགས་སོ་ལེགས་སོ་རྒྱལ་བ་ཀུན། ། དེ་བཞིན་གཤེགས་རྣམས་ལེགས་སོ་ལེགས། ། གང་ཤེས་ཤིན་ཏུ་མཆོག་གྱུར་བ།  ། རྣམ་པ་དེ་ལྟའི་ཞུ་བ་ཆེ།  ། གང་གིས་དགར་ཡང་འདིར་ལ་དྲིས། །  འགའ་ཡང་རྣམ་པར་བཤད་པ་མིན།  ། རྒྱུད་རྣམ་ཀུན་ཏུ་ལེགས་འབྱུང་བ།  ། རྣལ་འབྱོར་སྤྱོད་ཡུལ་སྙིང་པོའི་དོན། ། ཉན་ཐོས་རྣམས་ལ་མ་བཤད་ཅིང་། ། རབ་ཏུ་མཆོག་གྱུར་དགེ་སློང་ལའང་། ། གསང་ལས་ཤིན་ཏུ་གསང་བ་མཆོག། གནས་རྣམས་ཀུན་གྱི་ནང་ན་བཞུགས།  ། བླ་མ་རྣལ་འབྱོར་མའི་ཞལ་ནས༑ ༑ སྙན་ནས་སྙན་དུ་ཡང་དག་བརྒྱུད།  ། རྩེ་གཅིག་གྱུར་པའི་ཡིད་ཀྱིས་ཀྱེ།  ། དེ་བཞིན་གཤེགས་རྣམས་མཉན་པར་གྱིས།  ། གསང་བ་ཆོས་འབྱུང་ལ་བཤད་དེ།  ། སྙིང་པོའང་དེ་ཡི་ཐབས་ཅན་ནོ༑ ༑ གཉིས་པོ་ཕྱིན་ཅི་མ་ལོག་ཕྱིར།  ། དེ་ཉིད་དེ་འདིར་རྣམ་ངེས་ཏེ།  ། རྣམ་པ་ཀུན་ཏུ་དུས་ཀུན་ཏུ༑ ༑ གང་གིས་བསྒྲུབས་ཤིང་བརྡར་བ་ཡིན།  ། སྟོང་ཉིད་སྙིང་རྗེ་སྦྱོར་བ་ནི།  ། བརྗོད་པར་བྱ་བར་འདིར་བཤད་དོ།  ། ཕྱག་རྒྱ་ཆེན་པོའི་དངོས་གྲུབ་ནི།  ། དགོས་པའི་གཙོ་བོའི་རང་བཞིན་ཕྱིར༑ ༑ འཇིག་རྟེན་པ་ཡི་ལམ་གྱུར་པས།  ། སྣ་ཚོགས་རང་བཞིན་:ཐ་༼མཐའ་༽དག་གོ། ཐབས་དང་ཐབས་བྱུང་འབྲེལ་བ་སྟེ།  ། བླ་མ་སློབ་མ་དག་ཀྱང་ངོ་།  ། གང་གིས་བརྗོད་བྱ་འཆད་བྱེད་པ༑ ༑ དེ་ནི་རྗོད་བྱེད་དུ་བཤད་དོ།  ། རྒྱུད་ནི་རྒྱུན་ཆགས་ལ་བཤད་དེ།  །  ཐབས་དང་རྒྱུ་ལས་འབྲས་བུའོ༑ ༑ ཟབ་དང་རྒྱ་ཆེན་དབྱེ་བ་ཡིས།  ། འདིར་དེ་བསྡུས་དོན་གཉིས་སུ་འདོད།  ། ཕྱོགས་བཅུའི་འཇིག་རྟེན་ཐམས་ཅད་དུ།  ། མངོན་མཐོ་ངེས་ལེགས་རབ་སྟེར་བ།  ། ཀུན་ཏུ་བཟང་པོར་བརྗོད་པ་ཡིན༑ ༑ རང་བཞིན་བདག་ཉིད་རྣམ་པ་ཀུན།  ། ཐམས་ཅད་ཞི་བར་བྱེད་ཉིད་ཕྱིར།  ། ཞི་བའི་དཀྱིལ་འཁོར་ཞེས་བརྗོད་དོ།  ། གདུལ་བར་དཀའ་བའི་ཉོན་མོངས་ལ།  ། ཐུགས་རྗེའི་དབང་གིས་ཁྲོ་བྱེད་ཕྱིར༑ ༑ ཁྲོ་བོའི་དཀྱིལ་འཁོར་ཞེས་བརྗོད་དོ།  ། ངག་གི་སྤྲོས་པ་མ་ལུས་པ།  ། བརྗོད་པའི་རྟེན་གྱི་རང་བཞིན་ཕྱིར།  ། ཡི་གེའི་དཀྱིལ་འཁོར་དུ་བཤད་དོ།  ། སློབ་དཔོན་གསང་བ་ཤེས་རབ་དང་།  ། དེ་མ་ཐག་པ་བཞི་པ་སྟེ།  ། རྣམ་རྟོག་དྲི་མ་དག་བྱའི་ཕྱིར།  ། དབང་བསྐུར་རྣམ་པ་བཞི་ཡིན་ནོ། ། གདོད་ནས་ཞི་བའི་རང་བཞིན་ཕྱིར།  ། ཆོས་ཀུན་སྐྱེ་བ་མེད་པ་སྟེ།  ། རྣམ་ཀུན་ཀུན་ལ་རྟག་པ་ནི།  ། བདེ་བ་ཆེན་པོ་མྱོང་པའང་དེ།  ། རང་གི་རྣམ་རྟོག་དབང་གིས་ན།  ། མ་རིག་སྣ་ཚོགས་ཚུལ་གྱིས་འཁྲུལ། །  རང་གཞན་དོན་འབྲས་རབ་སྟེར་བ།  ། འདིར་ནི་ཏིང་འཛིན་དུ་བརྗོད་དེ།  ། ཡེ་ཤེས་ཚོགས་ཀྱི་རྒྱས་པའོ༑ ༑ ཀུན་ཏུ་བཟང་པོ་བླ་མར་འདོད།  ། བསྟན་པ་འོས་པ་སློབ་མ་ཡིན།  ། གང་ཞིག་རྣམ་རྟོག་དམིགས་མེད་པས།  ། དངོས་གྲུབ་ཀུན་སྟེར་ཡང་དག་ལམ།  ། རྣམ་ཀུན་དེ་ཁོ་ན་ཉིད་བཤད།  ། རྣམ་པར་རྟོག་པའི་སྣང་བརྙན་ཡང་།  ། རྣམ་པ་ཀུན་ཏུ་ཀུན་རྫོབ་འདོད།  ། རྣམ་པ་ཀུན་ཏུ་ལུས་ཀྱང་བཏང་༑ ༑ བྱ་བར་ངེས་པ་ཉིད་ཀྱིས་ན།  ། གང་ཞིག་ནན་ཏན་ལས་མི་འགོང་།  ། རྨི་ལམ་དུ་ཡང་དམ་ཚིག་བརྗོད།  ། དམ་བཅའ་བ་ནི་སྡོམ་པར་འདོད།  ། ལུས་ངག་ཡིད་ཀྱིས་བྱས་པའོ།  ། གང་ཕྱིར་དེ་བཞིན་ཉིད་དུ་གཤེགས།  ། དེ་བཞིན་གཤེགས་པ་མངོན་པར་བརྗོད།  ། དེ་དག་མདོར་བསྡུས་ལྔར་བཤད་དེ།  ། རྒྱས་པར་ན་ནི་གྲངས་མེད་དོ།  ། རིགས་ནི་རྣམ་པ་བརྒྱར་བརྗོད་དོ།  ། མདོར་བསྡུས་པས་ནི་རྣམ་པ་ལྔ།  ། སྐུ་གསུང་ཐུགས་ཀྱི་དབྱེ་བ་ཡིས།  ། ཕྱི་ནས་རྣམ་པ་གསུམ་དུ་འགྱུར༑ ༑ ཕྱི་དང་ནང་དང་གསང་བ་དང་།  ། ཡིད་དེ་རྣམ་པ་བཞི་པོ་ནི།  ། མདོར་བསྡུས་ནས་ནི་མཆོད་པར་བཤད།  ། གང་དེ་རྣམ་པ་མང་པོར་འདོད།  ། ཕྱི་དང་ནང་གི་དབྱེ་བ་ཡིས།  ། ཁྲུས་དང་སྦྱིན་སྲེག་ཏུ་བརྗོད་དེ།  ། མར་དང་ཆུ་སོགས་ཡང་དག་པར།  ། སྦྱོར་ལས་བྱུང་བ་བདུད་རྩི་འོ།  ། རྣམ་འགྱུར་མེད་པའི་རྣལ་འབྱོར་གྱི།  ། དེ་བཞིན་ཉིད་ཅེས་མངོན་བརྗོད་དེ།  ། རང་བཞིན་འཛིན་ཕྱིར་དབྱིངས་ཡིན་ཏེ། ། དེ་བཞིན་ཉིད་ནི་དབྱིངས་སུ་བཤད། ། རང་གི་རྣམ་པར་རྟོག་པས་བཅིངས། །  རང་ཉིད་ཡོངས་སུ་ཤེས་པས་གྲོལ།  ། སྤྲོས་པ་ཐམས་ཅད་ཉེར་ཞི་བ།  ། རང་བཞིན་གྱིས་ནི་གྲོལ་བར་བརྗོད༑ ༑ འཆིང་བ་མེད་ཕྱིར་དེ་གྲོལ་ལོ།  ། ཉོན་མོངས་ལས་ཀྱིས་འཁོར་བ་སྟེ།  ། དེ་ཡང་འགྲོ་དྲུག་རང་བཞིན་ཡིན།  ། འགྲོ་བ་དེར་འགྲོ་དེ་རུ་གནས།  ། གཟུགས་དང་ཚོར་བ་འདུ་ཤེས་དང་༑ ༑ འདུ་བྱེད་རྣམ་པར་ཤེས་པ་ཉིད།  ། ཕུང་པོ་ལྔ་ཞེས་རབ་ཏུ་བརྗོད།  ། ཡུལ་དང་དབང་པོའི་དབྱེ་བ་ཡིས།  ། སྐྱེ་མཆེད་དག་ཀྱང་བཅུ་གཉིས་ཏེ།  ། ཡུལ་དང་དབང་པོ་རྣམ་པར་ཤེས།  ། ཐམས་ཅད་གསུམ་དུ་དབྱེ་བ་ཡིས།  ། ཁམས་ནི་བཅོ་བརྒྱད་དག་ཏུ་བཤད།  ། རྣལ་འབྱོར་ཀུན་རྫོབ་བདེན་པ་ཡིས༑ ༑ སངས་རྒྱས་ལྷ་མོ་དང་ནི་སྲས།  ། རྨི་ལམ་སྒྱུ་མ་ལ་སོགས་བཞིན།  ། དེ་ཉིད་དུ་ན་རང་བཞིན་མེད༑ ༑ རྣམ་ཤེས་ལྔ་པོ་མི་དམིགས་པས།  ། བདུད་རྩི་ལྔ་ཞེས་བཤད་པ་སྟེ།  ། ཡེ་ཤེས་ལྔར་ནི་བརྗོད་པ་གང་།  ། སྒྲོན་མ་ལྔ་ཞེས་བརྗོད་བྱ་སྟེ།  ། བརྗོད་པའི་རྣམ་པ་དེ་ལྟ་བུས།  ། དེ་ཉིད་རིག་པས་གཉིས་པོ་བཟའ། ། ལས་དང་ཉོན་མོངས་བྲལ་བྱའི་ཕྱིར།  ། སྔགས་དང་ཕྱག་རྒྱ་ཏིང་འཛིན་གྱིས།  ། དྲི་ཆེན་སོགས་ལྔ་བྱིན་རློབས་དང་། ། བདུད་རྩི་ལྔ་པོ་དག་ཀྱང་སྟེ། ། ཡང་ན་བ་ལང་ཤ་ལ་སོགས།  ། སྒྲོན་མ་ལྔར་བཤད་དག་ཀྱང་ངོ་། ། ལྷ་ཡི་རྣམ་པར་སྦྱོར་བ་ཡིས། ། སྦྱང་པ་ལ་སོགས་རིམ་པས་ཀྱང་།  །  དངོས་གྲུབ་ཕྱིར་བཟའ་རྣལ་འབྱོར་མའི།  ། དངོས་གྲུབ་འགྱུར་གྱི་གཞན་དུ་མིན།  ། དངོས་རྣམས་རང་རང་རྒྱུ་ཡིས་ནི།  ། བརྟེན་ནས་འབྱུང་བ་ཉིད་ཡིན་ཏེ།  ། མོས་པ་སྣ་ཚོགས་བཀྲི་བའི་ཕྱིར།  ། སྣ་ཚོགས་བསྟན་པར་མཛད་པ་ཡིན།  ། དབང་པོ་ཆེ་རྣོའི་ཐེག་པ་ནི།  ། བདེ་བའི་འབྲས་བུ་དོན་གཉེར་བ༑ ༑ ཉོན་མོངས་ལྷག་པའི་ཕྱིར་གང་ཞིག། གསང་སྔགས་ལུགས་ནི་དབང་བསྒྱུར་ལ།  ། ཁྱབ་ཅིང་རང་བཞིན་མེད་པའི་ཕྱིར།  ། ལྷ་ཡི་རྣམ་པའི་རྣལ་འབྱོར་ལ།  ། ཟླ་བ་རྡོ་རྗེ་སོགས་རིམ་པས།  ། བསྐྱེད་པའི་རིམ་པ་བརྗོད་པའོ།  ། རང་བཞིན་གྲུབ་པ་རྫོགས་པ་ཡིས།  ། རིམ་པར་བཤད་པར་རྣལ་འབྱོར་རོ༑ ༑ རྣལ་འབྱོར་རྣལ་འབྱོར་མར་འབྲེལ་བ།  ། བསྙེན་པ་ཞེས་བྱ་བསྟན་པ་ཡིན།  ། བོ་ལ་ཀ་ཀྐོ་ལ་སྦྱོར་བ༑ ༑ ཉེ་བར་བསྙེན་པར་བརྗོད་པ་སྟེ།  ། རྩ་གཉིས་མངོན་པར་འབྲེལ་བ་སྟེ།  ། སྒྲུབ་པ་ཡིན་པར་བསྟན་པའོ༑ ༑ ལྷན་ཅིག་སྐྱེས་གཉིས་འབྲེལ་བ་ནི།  ། སྒྲུབ་པ་ཆེན་པོར་བརྗོད་པ་འོ།  ། འཁྱུད་པ་ལ་སོགས་སྣ་ཚོགས་པས།  ། རྣམ་པ་སྣ་ཚོགས་སྐད་ཅིག་བརྗོད།  ། བདེ་བ་ཆེན་པོ་རྣམ་སྨིན་པས།  ། རྣམ་པར་སྨིན་པའི་སྐད་ཅིག་ཉིད། ། རླུང་གི་དེ་ཉིད་རྟོགས་པ་ཡིས། ། ཉིད་ལས་རྣམ་པར་ཉིད་པའོ།  །  རྣམ་པ་ཀུན་ཏུ་མི་འཛིན་པས།  ། མཚན་ཉིད་བྲལ་བའི་སྐད་ཅིག་ལ།  ། མགྲིན་སྙིང་ལྟེང་པར་གསང་བའི་མཐར། ། བྱང་ཆུབ་སེམས་ནི་འགྲོ་དང་འོང་། ། དཀར་དང་ནག་པའི་དབྱེ་བ་ཡིས།  ། ནང་དེར་བདེ་བ་ཆེན་པོ་འཆར།  ། ཕྱི་མ་ཕྱི་མའི་དབྱེ་བ་ཡིས།  ། དགའ་བ་ལ་སོགས་འདི་དག་འདོད༑ ༑ དགའ་བ་དང་ནི་མཆོག་དགའ་དང་།  ། བྲལ་བ་ཡི་ནི་དགའ་བ་ཉིད།  །